NEUVOSTON PÄÄTÖSLAUSELMA,

annettu 28 päivänä kesäkuuta 1999,

yhteisön kuluttajapolitiikasta vuosiksi 1999-2001

(1999/C 206/01)

EUROOPAN UNIONIN NEUVOSTO, joka

ottaa huomioon komission tiedonannon kuluttajapolitiikan toimintasuunnitelmasta vuosiksi 1999-2001,

sekä katsoo, että

1) korkeatasoisen kuluttajansuojan varmistamiseksi ja kuluttajien etujen edistämiseksi yhteisö myötävaikuttaa kuluttajien terveyden, turvallisuuden ja taloudellisten etujen suojaamiseen sekä edistää kuluttajien oikeutta tiedonsaantiin ja koulutukseen sekä oikeutta järjestäytyä etujensa valvomiseksi,

2) kuluttajansuojaa koskevat vaatimukset on otettava huomioon yhteisön muita politiikkoja ja toimia määriteltäessä ja toteutettaessa; nämä muut politiikat ja toimet sekä kuluttajapoliittiset aloitteet ovat yhä enemmän toisistaan riippuvaisia, samalla kun kuluttajien etujen ja muiden yhteiskunnan osapuolten etujen välinen vuorovaikutus lisääntyy,

3) yhteisön kuluttajapolitiikan aikaisempiin saavutuksiin sisältyy sekä tärkeää lainsäädäntöä että neuvoston antamia poliittisia suuntaviivoja, joiden avulla on huomattavalla tavalla vaikutettu kuluttajansuojan korkean tason saavuttamiseen sekä kuluttajien taloudellisten ja oikeudellisten etujen edistämiseen,

4) kuluttajia koskevien yhteisön toimien yleisistä puitteista 25 päivänä tammikuuta 1999 tehdyn Euroopan parlamentin ja neuvoston päätöksen N:o 283/1999/EY(1) johdanto-osassa todetaan, että on tarpeen arvioida aikaisempia saavutuksia ja laatia ensisijaisia toimia koskeva ohjelma, johon kuuluisi myös toimintasuunnitelma, näiden yleisten puitteiden toteuttamiseksi, ja sen 3 artiklassa korostetaan näiden yleisten puitteiden mukaisesti toteutettujen yhteisön toimien ja hankkeiden sekä muiden yhteisön ohjelmien ja aloitteiden, kuten vuosien 1999-2001 kuluttajapolitiikan toimintasuunnitelman, välistä yhteensopivuutta ja täydentävyyttä,

5) Wienissä 11 ja 12 päivänä joulukuuta 1998 kokoontunut Eurooppa-neuvosto totesi päätelmiensä sisämarkkinoita koskevassa osuudessa, että kuluttajansuojan tulisi sisältyä neuvoston tuleviin painopisteisiin,

6) yhteisön kuluttajapolitiikassa on noudatettava toissijaisuusperiaatetta sekä suhteellisuusperiaatetta Euroopan yhteisön perustamissopimuksen 5 artiklan mukaisesti; yhteisön kuluttajapolitiikan olisi tuettava ja täydennettävä jäsenvaltioiden politiikkoja, ja jäsenvaltiot voivat kuluttajansuojan korkeamman tason varmistamiseksi hyväksyä tai pitää voimassa tiukempia säännöksiä, joiden on oltava perustamissopimuksen mukaisia,

7) kuluttajansuojan riittävän korkean tason säilyttämiseen tai saavuttamiseen tarvittavien yhteisön tason toimien valinnan perusteeksi on syytä erityisesti analysoida saavutettavat tavoitteet, käsiteltävien kysymysten luonne ja laajuus, toiminnasta tai sen puuttumisesta aiheutuvat mahdolliset kustannukset ja hyödyt sekä markkinoiden kehitys, jotta tehtäisiin oikea valinta erilaisten lainsäädännöllisten ja muiden välineiden välillä,

8) talouselämän itsesääntely tai vapaaehtoiset kuluttajajärjestöjen ja talouselämän väliset sopimukset voivat tietyissä olosuhteissa sopivasti täydentää lainsäädäntöä tai erityistapauksissa tarjota sille vaihtoehdon, erityisesti koska niiden ansiosta on mahdollista reagoida nopeammin markkinoiden kehitykseen; tämänkaltaisen itsesääntelyn ja sopimusten on täytettävä korkeatasoisen kuluttajansuojan tavoite ja turvattava kuluttajien oikeus saada tietoa eivätkä ne saa rajoittaa kilpailua; itsesääntelyn ja vapaaehtoisten sopimusten asianmukainen täytäntöönpano ja valvonta on erityisen tärkeää niiden toimivuuden kannalta, ja itsesääntelyn ja vapaaehtoisten sopimusten epäonnistuminen voi johtaa sitovien sääntöjen antamiseen,

9) elintarvikkeiden turvallisuuden osalta neuvoston kuluttajapolitiikassa olisi edelleen noudatettava Luxemburgissa 12 ja 13 päivänä joulukuuta 1997 kokoontuneen Eurooppa-neuvoston julistusta, muun muassa siltä osin kuin on kyse yhteisön lainsäädännön tiettyjen osien valmiiksi saattamisesta ja yksinkertaistamisesta, tarpeesta kattaa tehokkaasti ja yhtenäisesti koko elintarvikeketju, jäsenvaltioiden suorittamien tarkastusten optimoinnista sekä jäsenvaltioiden ja komission välisen toiminnan yhteensovittamisen tehostamisesta,

10) eurooppalaisten standardien kehittäminen voi tarjota kuluttajille huomattavaa hyötyä, erityisesti heidän terveytensä ja turvallisuutensa kannalta; yleisesti hyväksytään, että kuluttajien edustajien olisi osallistuttava standardointiprosessiin entistä tiiviimmin ja että heillä olisi oltava riittävät mahdollisuudet käyttää tarvittavaa asiantuntemusta osallistuakseen täysimääräisesti kyseiseen prosessiin,

11) markkinoiden globaalistuminen, tarvaroiden, palvelujen ja tuotantomenetelmien nopeasti etenevä monimutkaistuminen sekä tieto- ja viestintätekniikan nopea leviäminen tarjoavat kuluttajalle selviä etuja, mutta niistä voi samalla aiheutua riskejä ja tämän vuoksi ne asettavat haasteita yhteisön kuluttajapolitiikalle sekä sen soveltamiselle ja täytäntöönpanolle, ja

12) nämä kehityslinjat edellyttävät vielä parempaa yhteistyötä ja toiminnan yhteensovittamista jäsenvaltioiden ja komission välillä sekä yhteisön entistä dynaamisempaa osallistumista eurooppalaisen kuluttajan etujen puolustamiseen asianmukaisissa kansainvälisissä yhteyksissä,

I. PANEE TYYTYVÄISENÄ MERKILLE komission toimintasuunnitelman vuosiksi 1999-2001 sekä siihen sisältyvän analyysin ja toimintaehdotukset,

II. KEHOTTAA KOMISSIOTA

1. - panemaan täytäntöön vuosia 1999-2001 koskevan toimintasuunnitelmansa ottaen huomioon päätöksen N:o 283/1999/EY ja erityisesti sen 3 artiklan, jossa korostetaan yhteisön eri toimien, hankkeiden, ohjelmien ja aloitteiden sekä neuvoston asiaa koskevien poliittisten suuntaviivojen yhteensopivuutta sekä niiden välistä täydentävyyttä,

- keskittymään erityisesti seuraaviin kysymyksiin:

Terveys ja turvallisuus - taloudelliset ja oikeudelliset edut

2. kiinnittämään erityistä huomiota tavaroiden yleistä turvallisuutta koskevan direktiivin tarkistamiseen ja siihen liittyvään palveluiden turvallisuuden analyysiin ja komission vihreän kirjan "Euroopan unionin elintarvikelainsäädännön yleiset periaatteet" seurantaan sekä valmistelemaan ja tekemään ehdotuksen laaja-alaiseksi elintarvikelainsäädäntöä koskevaksi puitedirektiiviksi,

3. ottamaan tulevaisuudessa entistä tehokkaammin huomioon ennalta varautumisen periaatteen lainsäädäntöehdotuksia valmistellessaan ja muissa kuluttajiin liittyvissä toimissaan sekä laatimaan ensitilassa ensitilassa selkeät ja toimivat ohjeet tämän periaatteen soveltamisesta,

4. jatkamaan aktiivista politiikkaansa pyrkien säilyttämään kuluttajien etujen mukaisen markkinoiden avoimuuden ja markkinoiden tasapainon, erityisesti tietoyhteiskunnan, sähköisen kaupankäynnin, etämyynnin ja rahoituspalvelujen alalla sekä julkisten palvelujen kilpailulle avaamisessa; jatkamaan tämän politiikan osana työskentelyä kuluttajien oikeudellisten etujen suojaamiseksi, mukaan lukien erityisesti heidän mahdollisuutensa vaivattomaan muutoksenhakuun, ottaen huomioon tietoyhteiskunnan kuluttajanäkökohdista 19 päivänä tammikuuta 1999 annetun neuvoston päätöslauselman(2) I osan 3 kohdan,

5. tarkistamaan tässä yhteydessä yhteisön nykyistä kuluttajansuojalainsäädäntöä ja ehdottamaan tarvittaessa uusia säännöksiä,

6. ottamaan tässä yhteydessä tarvittaessa huomioon erityisen haavoittuvat kuluttajaryhmät,

Kuluttajan vaikutusmahdollisuuksien vahvistaminen

7. edistämään osaltaan kuluttajajärjestöjen vahvistamista eurooppalaisella ja kansallisella tasolla muun muassa levittämällä parhaita käytäntöjä ja vahvistamalla kuluttajien edustajien asemaa yhteisön tasolla,

8. tarkastelemaan, minkä kysymysten osalta ja missä olosuhteissa olisi rohkaistava kuluttajajärjestöjen ja talouselämän välistä vuoropuhelua, ja edistämään tarvittaessa niiden välisiä vapaaehtoisia sopimuksia sekä tiedottamaan niistä jäsenvaltioille,

9. tehostamaan osaltaan kuluttajien edustajien osallistumista standardointiprosessiin,

Yhdentyminen

10. varmistamaan, että kuluttajansuojan vaatimukset ymmärretään oikein ja otetaan huomioon muiden yhteisön politiikkojen, kuten kestävän kulutuksen mallien, määrittelyssä ja täytäntöönpanossa sekä kaikessa kuluttajiin liittyvän lainsäädännön tarkistamisessa, jotta voidaan kehittää yhtenäistä ja monipuolista kuluttajapolitiikkaa,

Kansainväliset suhteet

11. ottamaan kansainvälisissä kahden- ja monenvälisissä kauppasuhteissa paremmin huomioon kuluttajapolitiikan vaatimukset kuluttajien taloudellisten ja oikeudellisten etujen sekä erityisesti kuluttajien terveyden ja turvallisuuden osalta,

12. varmistamaan, että kuluttajapolitiikan vaatimukset otetaan huomioon laajentumisprosessissa,

III. KEHOTTAA KOMISSIOTA JA JÄSENVALTIOITA

13. kehittämään edelleen kuluttajapolitiikkaa koskevaa vuoropuheluaan tarkoituksena tehostaa toteuttamiaan kuluttajapolitiikan toimia sovittamalla tarvittaessa yhteen kansallisten kuluttajapolitiikkojen päälinjat ja/tai kyseisten politiikkojen erityistoimet,

14. parantamaan edelleen yhteisön lainsäädännön kehittämistä ja täytäntöönpanoa erityisesti parantamalla hallinnollista yhteistyötä ja toiminnan yhteensovittamista jäsenvaltioiden niiden viranomaisten kanssa ja kesken, jotka vastaavat kuluttajalainsäädännön kehittämisestä ja täyäntöönpanosta, mukaan lukien esimerkiksi yhteistyö tutkimuksessa, tiedottamisessa, riskianalyysissa sekä markkinoiden valvonnassa,

IV. KEHOTTAA JÄSENVALTIOITA

15. varmistamaan, tarvittaessa myös kansallisella tasolla, että kuluttajansuojan vaatimukset otetaan huomioon muissa asiaa koskevissa politiikoissa,

16. vahvistamaan asianmukaisin toimin kansallisia kuluttajajärjestöjä ja parantamaan niiden kuulemista kansallisella tasolla,

17. myötävaikuttamaan siihen, että kuluttajien edustajat voivat tehokkaasti osallistua standardointiprosessiin,

V. VAHVISTAA UUDELLEEN aikovansa jatkaa aktiivisen kuluttajapolitiikan kehittämistä yhteisön tasolla edellä mainittujen suuntaviivojen mukaisesti sekä ottavansa kuluttajapolitiikan vaatimukset huomioon myös muita yhteisön politiikkoja koskevissa päätöksissään ja SOPII arvioivansa säännöllisin väliajoin tämän päätöslauselman jatkotoimien edistymistä.

(1) EYVL L 34, 9.2.1999, s. 1.

(2) EYVL C 23, 28.1.1999, s. 1.